Yer uchastkalarini jamoat ehtiyojlari uchun doimiy foydalanishga ajratishning maʼmuriy reglamentiga oʻzgartirish va qoʻshimchalar kiritish haqida
(resolution, 2024-10-05)

Jamoat ehtiyojlari uchun yer uchastkalarini ajratish tartibini yanada takomillashtirish, yer uchastkalaridan oqilona va belgilangan maqsadda foydalanishni taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2021-yil 27-avgustdagi 543-son qarori bilan tasdiqlangan Yer uchastkalarini jamoat ehtiyojlari uchun doimiy foydalanishga ajratishning maʼmuriy reglamentiga fuqarolarning oʻzini oʻzi boshqarish organlarining maʼmuriy binolarini barpo etish, kutubxonalar tashkil etish, diniy tashkilotlarga bino qurish maqsadida yer uchastkalari ajratilishini nazarda tutuvchi oʻzgartirish va qoʻshimchalar ilovaga muvofiq kiritilsin. 2. Manfaatdor vazirlik va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. 1-bandning oltinchi xatboshisi “korxonasiga” soʻzidan keyin “fuqarolarning oʻzini oʻzi boshqarish organiga” soʻzlari bilan toʻldirilsin. 2. 3-bandda: yettinchi xatboshi “hududiy boʻlinmalarining” soʻzlaridan keyin “shuningdek, fuqarolarning oʻzini oʻzi boshqarish organlarining” soʻzlari bilan toʻldirilsin; oʻn birinchi xatboshi “davlat taʼlim va davolash muassasalari” soʻzlaridan keyin “kutubxonalar” soʻzi bilan toʻldirilsin; quyidagi mazmundagi oʻn ikkinchi xatboshi bilan toʻldirilsin: “diniy tashkilotlar uchun bino qurish maqsadida berish”; oʻn ikkinchi va oʻn uchinchi xatboshilar tegishlicha oʻn uchinchi va oʻn toʻrtinchi xatboshilar deb hisoblansin. 3. Quyidagi mazmundagi 52-band bilan toʻldirilsin: “52. Diniy tashkilot uchun bino qurish maqsadida yer uchastkasiga ehtiyoj mavjud boʻlgan taqdirda diniy tashkilotning tashabbuskorlari (taʼsischilari) bu haqda tegishli fuqarolarning oʻzini oʻzi boshqarish organiga murojaat qiladi. Diniy tashkilotlar uchun bino qurish maqsadida yer uchastkasi fuqarolarning oʻzini oʻzi boshqarish organlariga doimiy foydalanish huquqi asosida vakolatli organ bilan kelishuvga muvofiq mazkur Reglamentda belgilangan tartib asosida ajratiladi. Fuqarolarning oʻzini oʻzi boshqarish organlari ajratilgan yer uchastkasini diniy tashkilotga bepul asosda ijaraga beradi. Fuqarolarning oʻzini oʻzi boshqarish organlariga doimiy foydalanish huquqi asosida yer uchastkasini ajratish bilan bogʻliq barcha xarajatlar diniy tashkilotning tashabbuskorlari (taʼsischilari) tomonidan qoplanadi”. 4. 23-bandning “b” kichik bandida: quyidagi mazmundagi beshinchi xatboshi bilan toʻldirilsin: “Oʻzbekiston Respublikasi Din ishlari boʻyicha qoʻmitasiga — diniy tashkilotlar qurish maqsadida yer uchastkasi ajratish boʻyicha”; beshinchi va oltinchi xatboshilar tegishlicha oltinchi va yettinchi xatboshilar deb hisoblansin. quyidagi mazmundagi sakkizinchi xatboshi bilan toʻldirilsin: “Qonunchilik hujjatlarida belgilangan hollarda boshqa davlat organlari va tashkilotlardan qoʻshimcha ravishda xulosa olinishi yoki ularga kelishish uchun yuborilishi mumkin.” 5. 1-ilovaning I boʻlimi nomidan “davlat va” soʻzlari chiqarib tashlansin.